વડાપ્રધાન નરેન્દ્ર મોદી અગાઉ ગુજરાતની બે દિવસની મુલાકાતે આવશે અને એક દિવસ મુખ્યપ્રધાન વિજય રૂપાણી સહિત ભાજપના પ્રદેશના ટોચના નેતાઓ સાથે ગુજરાતની રાજકીય સ્થિતિની ચર્ચા કરશે તેવી અટકળો વહેતી થઈ હતી. જો કે, સોમવારે સરકારના ઉચ્ચ સૂત્રોએ જણાવ્યું કે,વડાપ્રધાન મોદી ૨૦મીએ ગુજરાતની એક દિવસની મુલાકાતે આવી રહ્યા છે. જેમાં તેઓ દિલ્હીથી સુરત એરપોર્ટ પર ઉતરીને મોટર માર્ગે વલસાડ જશે. જ્યાં સવારે ૧૦.૩૦ કલાકે વડાપ્રધાન આવાસ યોજના અંતર્ગત નબળા વર્ગના લોકો માટે બનાવાયેલાં બે લાખ આવાસ અર્પણ કરવાના કાર્યક્રમમાં હાજર રહીને સ્થાનિક લાભાર્થીઓને આવાસ અર્પણ કરશે અને જનમેદનીને સંબોધન કરશે. વલસાડમાં જ વડાપ્રધાન કપરાડા અને ધરમપુરના નાગરિકો માટેની એક જૂથ પાણી પુરવઠા યોજનાનું લોકાર્પણ કરશે.